Hraško, Igor, poslanec NR SR (2015-05-28):
Ďakujem pekne za slovo. No ja by som sa možno ani neprihlasoval už do rozpravy, ale došlo k takej zaujímavej veci včera po faktických poznámkach, na ktoré reagoval premiér Fico, a nazval aj mňa hlupákom. Áno, premiér tejto krajiny nazval niektorých poslancov hlupákmi. Mňa za to, že možno pomenúvam veci pravým menom a poukazujem na prechmaty jeho vlády. Alebo som hlupák len preto, že som vládnu garnitúru nazval bandou? Lebo nič iné v jeho reakcii neodznelo, v reakcii na faktické poznámky, ktoré sme mu adresovali. Nič k veci, v podstate nič k obsahu, len to vonkajšie klišé, všimli ste si teda, že Fico absolútne nereagoval na obsah faktických poznámok? Nielen moje, ale všetkých, ktoré naňho boli smerované z radov opozície. Žiaľ, to je podľa mňa úbohosť človeka, ktorý, ktorých, ktorý iných označuje za klamárov, ale sám pritom klame, kde sa len dá, najlepšie, samozrejme, v priamom prenose počas tlačových konferencií. Úbohosť človeka, ktorý je, žiaľ, premiérom našej krajiny. Mimochodom, ku tej bande, neviem, či viete, ale na Slovensku účinkuje jedna kapela, ktorá vychádza, jej repertoár, z ľudových tradícií a z ľudových piesní a volá sa Banda. Jej predníkom je uznávaný muzikant, hudobný redaktor Samo Smetana. Je to vynikajúci muzikant aj tá kapela je vynikajúca a má názov Banda. Ja byť na mieste Sama Smetanu, tak som normálne ohradím voči Ficovi, pretože ak niekoho, kto sa, kto označí niekoho druhého za bandu, tak potom ho označil Fico za hlupáka, tak potom aj Samo Smetana je podľa týchto slov hlupák. A ja by som sa teda – byť Samom Smetanom – by som sa určite voči tomu ohradil. Viete, to sú také tie vaše zvláštne veci, ale opäť prízvukujem, Fico nereagoval na obsah faktických poznámok, na jeho privatizáciu, ale reagoval na niečo úplne iné. Fico hovoril o tom, že sa nám ľahko rozpráva, lebo nemáme zodpovednosť. Dajte nám šancu, choďte preč (reakcia z pléna), choďte preč a ukážeme vám, čo je to skutočná zodpovednosť, nielen tá vami ústne deklarovaná. Viete, za čo má zodpovednosť vaša strana a vláda, poslanci SMER-u? Za nevyšetrovanie káuz, rozkrádania, za nevyšetrovanie káuz klientelizmu a korupcie, vaša zodpovednosť je len zodpovednosťou voči oligarchom. Vy absolútne nemáte zodpovednosť voči občanom, vy ho len deklarujete, ale robíte veľa vecí proti občanom. Vyberáte si skupinky, ktorých, ktorým naoko polepšíte, aby vás opäť volili. Celá kauza elektrární je len v podstate jedným zahmlievacím manévrom, zahmlievacím manévrom Ficovej privatizácie štátnych ropných rezerv, štátnej prepravnej spoločnosti Cargo a doprivatizácie Telekomu. Samozrejme, nevýhodne pre Slovensko, už sme tu povedali ix dôvodov, prečo doprivatizácia Telekomu týmto spôsobom je pre štát nevýhodná, ale hlavne že sa tu hovorí o zlej privatizácii elektrární. Takže na jednej strane je to zlé, ale na druhej strane je to podľa Fica dobré a ešte sa s tým minister Kažimír chváli, že ako dobre kúpil. Táto kauza je zahmlievaním kauzy Váhostav, cétečká a koniec koncov aj nedočerpania eurofondov, kde Slovensko môže prísť o strašné milióny, desiatky miliónov. Chcete mať skutočnú zodpovednosť, páni poslanci zo SMER-u a vlády? Tak nám schváľte predložené návrhy o trestnoprávnej a hmotnej zodpovednosti vedúcich funkcionárov štátnej správy a primátorov a starostov a manažmentov podnikov s účasťou štátu. Schváľte nám zákon o transparentnom výbere vedúcich štátnych zamestnancov a manažérov. Schváľte nám zákon o oznamovateľoch korupcie. Schváľte nám ďalšie zákony, ktorými chceme Slovensko vyčistiť od korupčníkov, klientelistov a rozkrádačov. Potom vám budem veriť, že ste zodpovední. Nie voči mne, ale voči celému národu. Takže láskavo, ak poukazujete na prechmaty privatizácie minulosti, skúste sa pozrieť na tú vašu privatizáciu a neoblbujte národ tým, že poviete len A, tu treba povedať aj to B. Ak privatizoval niekto, na koho poukazujeme prstom, tak treba povedať, aj my privatizujeme a bude za to platiť celý národ. A v prípade, že naozaj štát v súdnych sporoch príde o 580 mil., pôjdete sa odprevadiť sami do basy? Bol by som rád.